钦定古今图书集成/理学汇编/文学典/第122卷 > 《题哀辞后》前人
## 钦定古今图书集成/理学汇编/文学典/第122卷 > 《题哀辞后》前人

“愈性不喜书，自为此文，惟自书两通，其一通遗清河
崔群，群与余皆欧阳生友也，哀生之不得位而死，哭
之过时而悲。其一通今书以遗彭城刘君伉，君喜古
文，以吾所为合于古，诣吾庐而来请八九至而其色
不怨，志益坚。”凡愈之为此文，盖哀欧阳生之不显荣
于前，又惧其泯灭于后也。今刘君之请，未必知欧阳
生，其志在《古文》耳。虽然，愈之为《古文》，岂独取其句读，
不类于今者邪？思古人而不得见，学古道则欲兼通
其辞。通其辞者，本志乎古道者也。古之道，不苟誉毁
于人，刘君好其辞，则其知欧阳生也无惑焉。